Gorove László

Gattájai **Gorove László** ([Szamosújvár](https://hu.wikipedia.org/wiki/Szamos%C3%BAjv%C3%A1r), [1780](https://hu.wikipedia.org/wiki/1780). [június 2.](https://hu.wikipedia.org/wiki/J%C3%BAnius_2.) – [Pest](https://hu.wikipedia.org/wiki/Pest_%28t%C3%B6rt%C3%A9nelmi_telep%C3%BCl%C3%A9s%29), [1839](https://hu.wikipedia.org/wiki/1839). [március 11.](https://hu.wikipedia.org/wiki/M%C3%A1rcius_11.)) magyar író, a [Magyar Tudományos Akadémia](https://hu.wikipedia.org/wiki/Magyar_Tudom%C3%A1nyos_Akad%C3%A9mia) levelező tagja, [Gorove István](https://hu.wikipedia.org/wiki/Gorove_Istv%C3%A1n%22%20%5Co%20%22Gorove%20Istv%C3%A1n) politikus édesapja.

Életpályája

Apja Gorove Kristóf, a város főbírája, több ízben királyi kormányszéki biztos és országgyűlési követ, anyja beodrai Karácsonyi Veronika. Tanulmányait szülőhelyén kezdte el és a bölcseletig [Kolozsvárott](https://hu.wikipedia.org/wiki/Kolozsv%C3%A1r) folytatta, ahol is 1796-ban a kolozsvári színpadon fiatal társaival Kotzebue, *Embergyűlölés és megbánás* című darabját játszotta. 1800-ban [Pestre](https://hu.wikipedia.org/wiki/Pest_%28t%C3%B6rt%C3%A9nelmi_telep%C3%BCl%C3%A9s%29) ment az egyetemre törvényt tanulni, itt [Haliczky András](https://hu.wikipedia.org/wiki/Haliczky_Andr%C3%A1s%22%20%5Co%20%22Haliczky%20Andr%C3%A1s) ismertette meg vele a német, [Dugonics András](https://hu.wikipedia.org/wiki/Dugonics_Andr%C3%A1s) pedig a magyar irodalmat. [Kazinczy Ferenc](https://hu.wikipedia.org/wiki/Kazinczy_Ferenc) és Faludi munkái nagy hatást gyakoroltak reá.

Apja 1801-ben elhunyt, így Gorove félbehagyta a tanulást és átvette ősei birtokának irányítását. 1810-ben elhagyta [Erdélyt](https://hu.wikipedia.org/wiki/Erd%C3%A9ly), [Magyarországra](https://hu.wikipedia.org/wiki/Magyarorsz%C3%A1g) költözött és az [Alföldön](https://hu.wikipedia.org/wiki/Alf%C3%B6ld%22%20%5Co%20%22Alf%C3%B6ld)telepedett le, ahol királyi adomány által megnyerte [Gattája](https://hu.wikipedia.org/wiki/Gatt%C3%A1ja%22%20%5Co%20%22Gatt%C3%A1ja) (ma: Gátalja) települést. Miután látta, hogy ezen vidéken sehol nem használják a magyar nyelvet, minden igyekezetét arra fordította, hogy bizonyos kiváltságok engedésével Gattájára magyar lakosokat hívjon, akiknek az általa emelt templomban magyarul hirdethetik az [Isten](https://hu.wikipedia.org/wiki/Isten) igéjét. Így magyarosodott meg Gattája és vidéke. Gorove hivatalt nem vállalt, bár felkérték rá; egyedüli örömét a tudományokban és gazdaságban lelte. A nemzetiség és nyelv ügyében szerzett érdemeiért a Magyar Tudományos Akadémia 1835. szeptember 11-én levelező tagjává választotta.

Etikai, történelmi és országismereti témákban sokat publikált a [Tudományos Gyűjteményben](https://hu.wikipedia.org/wiki/Tudom%C3%A1nyos_Gy%C5%B1jtem%C3%A9ny) 1819-től haláláig.

Gorove-alapítvány

Gorove László az Akadémiának 1839. február 18-i alapítólevelével 1000 forint tőkét hagyományozott (testvéreivel együtt) arra a célra, hogy annak kamataival egy kitűnő pályamű szerzőjét jutalmazzák. Ehhez képest az Akadémia által minden negyedik évben a Gorove-alapítványból, 60 arany összegű jutalom mellett, jutalomkérdést kellett kitűzni, amely felváltva az erkölcstan, a "[széptan](https://hu.wikipedia.org/w/index.php?title=Sz%C3%A9ptan&action=edit&redlink=1) ˇilletve a magyar művelődéstörténet köréből került ki.

Munkái

* Jetzid és Hábá, avagy a féltés és meghasonlás. Szomorújáték öt felvonásban. A magyar játszó szinre alkalmaztatta. Buda, 1806. (Előszó kelt Tisza-Varsányon aug. 24. 1808. Először adatott Kolozsvárt 1807. jan. 12., azután Pesten 1808. aug. 17. és 1811. márc. 11. Ism. Bayer József Egyet. Philol. Közlöny 1881.)
* A jegyesek Carthágóban, vagy a nagy Scipio. Eredeti munka, és vitézi történet. Buda, 1807.
* Az érdemes kalmár. Hazai történeten épült eredeti darab öt felvonásban. Buda, 1807.
* [Egy különös tüneménynek, az úgy nevezett Tisza-virágzásának leírása](http://www.kosakaroly.hu/vendegoldal/tiszavirag/gorove.html) (Tudományos Gyűjtemény, 1819.)
* A férfiúnak tökélletességei. Pest, 1823.
* Eger várossa történetei. Pest, 1828. (Különnyomat a Tudományos Gyűjteményből; újabb kiadása: Eger, 1876.)
* T. Békés vármegyéhez tett beszéd. (Hely és év nélkül).

Forrás

https://hu.wikipedia.org/wiki/Gorove\_László